สำนักงานปศุสัตว์จังหวัดอุบลราชธานี ขนย้ายโค 5 ตัวที่หนีน้ำท่วมกลับเข้าสู่คอก หลังจากน้ำลดแล้ว
นายสัตวแพทย์ สมชวน รัตนมังคลานนท์ อธิบดีกรมปศุสัตว์ กล่าวว่า ได้รับรายงานจากสำนักงานปศุสัตว์จังหวัดอุบลราชธานี เกี่ยวกับการช่วยขนย้ายสัตว์คืนสู่คอกเนื่องจากน้ำที่ท่วมสูงได้ลดระดับลงแล้ว โดยมหาวิทยาลัยราชธานี ตำบลแจระแม อำเภอเมืองอุบลราชธานีได้ร้องขอให้ช่วยเหลือในการขนย้ายโค 5 ตัวลงมาจากชั้น 2 ของอาคารเรียน ซึ่งก่อนหน้านี้ทางมหาวิทยาลัยได้เคลื่อนย้ายโคหนีน้ำท่วมขึ้นไปพักอาศัยบนอาคารเรียนชั่วคราว ทั้งนี้เจ้าหน้าที่ปศุสัตว์จังหวัดอุบลราชธานีและสำนักงานปศุสัตว์อำเภอเมืองอุบลราชธานี พร้อมด้วยทีมงานอาสาปศุสัตว์อำเภอเมืองอุบลราชธานีได้ช่วยกันนำกระสอบมาวางตามขั้นบันไดเพื่อกันลื่นและลดแรงกระแทกขณะโคก้าวลง จนลงมาถึงพื้นดินอย่างปลอดภัยทุกตัว จากนั้นนำเข้าสู่คอกเรียบร้อยแล้ว ทางมหาวิทยาลัยจะทำความสะอาดตึกเพื่อเปิดการเรียนต่อไป และในห้วงเกิดอุทกภัยสำนักงานปศุสัตว์จังหวัดและสำนักงานปศุสัตว์อำเภอทุกพื้นที่ได้ช่วยเหลือประชาชนและเกษตรกรในการขนย้ายสัตว์หนีน้ำท่วมไปยังจุดพักพิงชั่วคราว รวมทั้งให้นำอาหารและเวชภัณฑ์ที่จำเป็นไปมอบให้ ตลอดจนช่วยดูแลรักษาสัตว์ป่วยด้วย ขณะนี้หลายพื้นที่ระดับน้ำลดลงแล้ว จึงสั่งการให้ช่วยขนย้ายสัตว์กลับบ้านเรือนของประชาชนและคอกของเกษตรกร โดยจะช่วยดูแลสุขภาพสัตว์ด้วยเช่นกัน สำหรับรายงานสถานการณ์ผลกระทบและความคืบหน้าการให้ความช่วยเหลือเกษตรกรด้านปศุสัตว์ที่ประสบอุทกภัยระหว่างวันที่ 28 ก.ย. - 4 พ.ย. นี้ พื้นที่ได้รับผลกระทบสะสมรวม 30 จังหวัด 195 อำเภอ 863 ตำบล 3,471 หมู่บ้านเกษตรกรที่ได้รับผลกระทบ 89,040 ราย สัตว์ได้รับผลกระทบ 7,858,526 ตัว